題會真道堂
作者：方回
朝代：宋

paragraphs: 八客一道士，臨風舉茗盞。
孔老業不同，同具看山眼。
其六惟坤珍，三實吳楚産。
稟氣殊東西，粹美無可柬。
景仙幻斯堂，土阜高𡾰嵼。
飛來九疊雲，城闕不可限。
泉貝似神助，草棘使鬼剗。
有官頹厥府，視此得無赧。
秘籙誦琅函，芳字紀玉版。
他時千柱宮，咄嗟了鳩僝。
吾儕昔英妙，文采炳虓虥。
暮年閲世故，豪氣就磨鏟。
願超栩栩夢，不受俗網綰。
未信結鄰樓，尚隔劍門棧。
壁間鬼谷像，怪睛一何睅。
似與墮圯履，粉飾增著撰。
滋長事爲心，予欲刊蠹簡。
春色浮汀洲，荻笋初可饌。
焉得逡巡手，百甕漉醴醆。
醉魂遨太清，萬劫一笑莞。